RSเปิดเกมรุกเพิ่มคอนเทนต์”ช่อง8″รับมือแข่งขันทีวีดิจิทัล มั่นใจผังใหม่หนุนกำไรออลไทม์ไฮ
RS เปิดเกมรุกเพิ่มคอนเทนต์ "ช่อง8" รับมือแข่งขันทีวีดิจิทัล มั่นใจผังใหม่ตรงใจผู้ชมหนุนกำไร"ออลไทม์ไฮ"
18 มิ.ย. 2561

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า ภาพรวมการแข่งขันของทีวีดิจิทัลในช่วงครึ่งหลังของปีนี้จะรุนแรงกว่าช่วงครึ่งปีแรก เนื่องจากเข้าสู่ช่วงไฮซีซั่นของอุตสาหกรรมโฆษณาทำให้ผู้ประกอบการดิจิทัลทีวีช่วงชิงเม็ดเงินที่กำลังสะพัด ทำให้บริษัทเตรียมเปิดเกมรุกด้วยการจัดผังใหม่ยกทัพอภิมหาคอนเทนต์บันเทิงครบทุกมิติทุกช่วงเวลา เริ่มวันที่ 1 ก.ค.61
โดยตอกย้ำคอนเซ็ปต์ “เข้มทุกเรื่องราว สุดทุกอารมณ์”  มั่นใจผังใหม่จะตรงใจผู้ชมทั้งประเทศ หนุนกำไรทั้งกลุ่มทำนิวไฮสูงสุดเป็นประวัติการณ์นับตั้งแต่ก่อตั้งบริษัท ขณะที่ปัจจุบันอัตราค่าโฆษณาเฉลี่ยทั้งช่องอยู่ที่นาทีละ 95,000 บาท ซึ่งเป็นการปรับขึ้นมาจากปี 60 เฉลี่ยนาทีละ 60,000 กว่าบาท
สำหรับคอนเทนต์แม่เหล็กยังคงเป็น “ซีรีส์อินเดีย” ที่ช่อง 8 มีความถนัดในการคัดเลือกเรื่องมาได้ถูกใจผู้ชมที่เป็นกลุ่มเป้าหมายมีอายุ mass 4+ ปี เตรียมทยอยนำซีรีส์อินเดียฟอร์มยักษ์อีก 2 เรื่องใหม่มาออกอากาศทุกวันจันทร์-อาทิตย์
ประกอบด้วย ตำนานซีรีส์อมตะเกี่ยวกับมหาเทพอันยิ่งใหญ่ทรงพลังเต็มเปี่ยมความเชื่อความศรัทธาของเหล่าหมู่มวลมนุษย์ “พิฆเนศ มหาเทพไอยรา (Vighnaharta Ganesha)” ทุนสร้างระบบแอคชั่นแฟนตาซีด้านซีจีกว่าพันล้านทำเรตติ้งสูงสุดของอินเดีย ออกอากาศทุกวันจันทร์ถึงพฤหัสบดี เวลา 19.05 น. และวันศุกร์ เวลา 18.45 น. ต่อด้วยซีรีส์แนวโรแมนติกดราม่าที่ครองใจคนอินเดียทั่วประเทศ “แผนรัก ลวงใจ (ISSPYAAR KO KYA NAMM DOON)” ออกอากาศทุกวันจันทร์-ศุกร์ เวลา 20.45 น.
นอกจากนี้ยังจัดคอนเทนต์สำหรับกลุ่มเป้าหมายที่มีอายุ mass 15+ ปี เพิ่มเส้นใหม่ “Bollywood BlockBuster” นำสุดยอดภาพยนตร์บอลลีวู้ดพันล้าน พบความมันส์และความบันเทิงที่คอหนังไม่ควรพลาด ออกอากาศทุกวันเสาร์ เวลา 20.15 น. ประเดิมฉายครั้งแรกวันเสาร์ที่ 7 ก.ค.นี่ พบกับ “บาฮุบาลี” ทำรายได้ถล่มทลายบน Box Office ของอเมริกา ทุนสร้างกว่า 1.8 พันล้านรูปี
ขณะเดียวกันก็จะรักษาฐานผู้ชมคอละครทุกเพศทุกวัยที่เป็นกลุ่มเป้าหมายมีอายุ mass 18+ ปี รุกขยายวันออกอากาศเส้น “ละครใหม่แกะกล่อง” ครบทั้ง 7 วัน เวลา 18.20 น. พบกับความเข้มข้นตลอดครึ่งปีหลังจากละครหลากรสหลายอารมณ์ให้รอชมมากมาย ได้นักแสดงมืออาชีพมาร่วมงานสร้างความแปลกใหม่ให้ละครต่างไปจากเดิม
โดยละครทุกเรื่องได้ทีมทำงานด้วยความใส่ใจและยึดลายเซ็นต์อัตลักษณ์ช่อง 8 “เข้มทุกเรื่องราว สุดทุกอารมณ์” เพื่อตอบสนองความต้องการของคนดู ประเดิมด้วย ละครแนวโรแมนติก แอ็คชั่น แฟนตาซี “พยัคฆา” ถือเป็นครั้งแรกที่ช่อง 8 หันมาจับละครแนวนี้  ทุ่มทุนสร้างทำซีจีเสือสมิงนาทีหลักแสน
พร้อมเสิร์ฟความสนุกต่อเนื่องกับละครแนวแฟนตาซี คอมเมดี้ “รักฉันสวรรค์จัดให้” รวมไปถึงละครเรื่องอื่น ๆ อาทิ ซิ่นลายหงส์, ดงผู้ดี, บุษบาเปื้อนฝุ่น, มัจจุราชฮอลิเดย์,  สาปกระสือ, ปมรักสลับหัวใจ ฯลฯ
ขณะเดียวกันเจาะฐานผู้ชมกลุ่มผู้หญิงที่ชื่นชอบบันเทิงวาไรตี้ซึ่งเป็นกลุ่มเป้าหมายมีอายุ mass 15+ ปี ผลิตรายการใหม่ “ยำข่าว เล่าสด” ออกอากาศทุกวันจันทร์ถึงศุกร์ ได้ทีมพิธีกรเล่าข่าวบันเทิงขั้นเทพอย่าง อ.ยิ่งศักดิ์ จงเลิศเจษฎาวงศ์ ซึ่งเป็นการกลับมาร่วมงานอีกครั้งกับช่อง 8
สำหรับรายการข่าวที่ช่อง 8 ถือเป็นสถานีโทรทัศน์ที่มีรายการข่าวออกอากาศมากกว่า 11 ชั่วโมงต่อ 1 สูงสุดในทีวีดิจิทัลกลุ่มวาไรตี้ และประสบความสำเร็จคว้าเรตติ้งอันดับ 1 ช่วงไพร์มไทม์เช้า จึงได้ลงทุนปรับฉากสร้างประสบการณ์ใหม่มอบให้ผู้ชม
อีกทั้งได้ขยายเวลารายการ “ปากท้องต้องรู้” ให้รับชมเต็มอิ่มจุใจ 60 นาที ตอกย้ำคอนเซ็ปต์ “เล่าง่าย คุยง่าย เข้าใจง่าย”   เช่นเดียวกับรายการ “เจาะประเด็น” รายการน้องใหม่ในกลุ่มรายการฮาร์ดทอล์ค
นอกจากนี้ ยังเอาใจคอมวยซึ่งเป็นฐานผู้ชมของช่องที่มีมากถึง 3 ล้านรายที่มีอายุ mass 18+ ปี ด้วยการผลิตรายการมวยไทยใหม่ถอดด้าม ใช้ชื่อ “8 มวยไทย ซุปเปอร์แชมป์ (8 มวยไทย Super Champ) พร้อมอัดเงินลงทุนโปรโมทเพิ่มดีกรีความมันส์เติมความสนุกให้มวยเข้มข้นมากยิ่งขึ้น ทั้งนี้ เตรียมพบกับความตระการตาด้วยระบบแสง สี เสียงสุดไฮเทค มันส์เร้าใจกับสุดยอดมวยไทย ลุ้นกันสดๆ ทุกวันอาทิตย์ ตั้งแต่เวลา 20.15 น. เป็นต้นไป
ส่วนแผนการทำตลาดในช่วงครึ่งปีหลังเตรียมจัดแคมเปญใหญ่ “ช่อง 8 ดราม่ามาเต็ม” จับมือกับพาร์ทเนอร์จัดบิ๊กกิจกรรมเอาใจคอละครทุกเรื่องที่ออนแอร์ตลอดทั้งปี ประเดิม 1.กิจกรรมยกทัพดารานักแสดงชั้นนำพบปะแฟนคลับอย่างใกล้ชิดกลางใจเมือง ได้แก่ อนุสาวรีย์ชัยสมรภูมิ, ตลาดละลายทรัพย์ ย่านสีลม ตลาดรังสิต และตลาดไท ต่อด้วย 2.ทริปกิน ดื่ม เที่ยว ไหว้พระทำบุญ ให้แฟนละครพบปะดารานักแสดงได้สนุกอย่างใกล้ชิด อีกทั้งจัดบิ๊กอีเวนต์สัญจรต่อเนื่อง
ประกอบด้วย “ช่อง 8 แอด เฟรนด์ ปี2” กิจกรรมสัญจรชวนเล่นเกมชิงรางวัลทั่วกรุงเทพฯ และปริมณฑล และ “ซุปตาร์ตลาดแตก ออนทัวร์” บุกตลาดสดมอบความสุขทุกจังหวัดทั่วประเทศ รวมทั้งสร้างการจดจำและรับรู้สุดยอดคอนเทนต์ที่กำลังออกอากาศ ของช่อง 8 ติดตั้งป้ายโฆษณากลางแจ้งทุกจุดสำคัญทั้งในเขตกรุงเทพฯ และปริมณฑล รวมถึงสนามบินหัวเมืองใหญ่ทั่วประเทศมากกว่า 100 แห่ง
